J. Pataky, poslanec: (2007-10-17):
Filozofiu tohto zákona, tak ako sme rozprávali s kolegom Novotným, predsedom výboru, on bude k tomu rozprávať. Ja by som k technickým pripomienkam, ktoré som si stačil napísať pri preštudovaní tohto zákona. Svoje pripomienky, tak ako v predchádzajúcom zákone, som rozdelil do 6-7 bodov. Hneď by som chcel upozorniť aj pána ministra na 1. pripomienku k novelizačnému bodu. A to je v § 6 ods. 5 druhá veta návrhu, budem to citovať: „Ak poistenec podal prihlášku vo viacerých zdravotných poisťovniach, prihlášku mu potvrdí tá zdravotná poisťovňa, v ktorej podal prihlášku ako v prvej.“ Tu by som chcel toto odôvodniť, že to je dosť taký veľký nezmysel, lebo jedná sa o technický nezmysel. Ako možno rozlíšiť, v ktorej zdravotnej poisťovni predkladal občan prihlášku ako v prvej, a najmä vtedy, ak je doručená poštou. Neviem si to predstaviť. Ale mám pripravený pozmeňujúci návrh, takže v druhom čítaní by sme sa k tomu vrátili, ale to je dosť taký závažnejší bod. Čo sa týka, pripomienka moja druhá takisto k novelizačnému bodu, a to je § 6 ods. 6. Tu by som chcel povedať, že pôvodné ustanovenie zákona č. 580/2004 Z. z. je presnejšie ako to, ktoré v § 6 ods. 6 ministerstvo navrhuje. Čo sa týka pripomienky tretej, je tiež návrhom novelizačného bodu, a to ide o § 7 ods. 4, ktorý znie, citujem: „Poistenec je povinný pri zmene zdravotnej poisťovne do 8 dní vrátiť preukaz poistenca zdravotnej poisťovni, ktorá bola jeho príslušnou zdravotnou poisťovňou.“ Tu by som odôvodnil, tam nastane viac sporov, hlavne sa zamedzí sporom a podozreniam z nekalého lanárenia poistencov, a to pri pozmeňujúcom návrhu, keď spolu s prihláškou sa aj doručí kópia. Vlastne preukaz poistenca spolu s kópiou prihlášky podľa odseku 1, zdravotnej poisťovni, ktorá bola jeho príslušnou zdravotnou poisťovňou. To znamená, že by sme mohli predísť zamedzeniu sporom, podozreniam z nekalého lanárenia poistencov. Čo sa týka štvrtej pripomienky novelizačného bodu, to je § 6 ods. 9, tam ide o technicky nezmysel. Nemožno s určitosťou rozlíšiť, v ktorej zdravotnej poisťovni podal občan prihlášku ako v prvej, najmä vtedy, ak je doručená poštou. To je to isté, čo som mal v prvom bode, hej. Ale to na výbore. Ďalšia pripomienka je pripomienka piata, takisto navrhovaného novelizačného bodu, a to je v § 12 ods. 1 nové písm. f), ktoré znie: „štát minimálne 5 % z vymeriavacieho základu, nie však menej ako 14 % z aktuálnej minimálnej mzdy“. Tu by som chcel povedať, že to je jediný spôsob, ako zabezpečiť aspoň minimálnu nádej na ekonomickú vyváženosť systému poskytovania zdravotnej starostlivosti, je dosiahnutie výšky odvodov z poistenca štátu približne na úrovni 50 % odvodov ekonomicky aktívnych občanov. A posledná, šiesta sa týka § 22 ods. 2 písmeno..., citujem z návrhu: „vrátiť preukaz poistenca spolu s kópiou prihlášky podľa odseku 1 zdravotnej poisťovni, ktorá bola jeho príslušnou zdravotnou poisťovňou“. Je to jediný spôsob, ako predchádzať sporom alebo podozreniam z nekalého lanárenia poistencov. To sú tak stručne, ktoré som si prešiel, k navrhovanej novele. A pripomienka, pozmeňujúce návrhy, myslím, že v druhom čítaní a na gesčnom výbore zdravotníctva by sme to prešli. Ďakujem za pozornosť.